**ВЫХАВАННЕ ПАТРЫЯТЫЗМУ Ў ВУЧНЯЎ, ФАРМІРАВАННЕ НАЦЫЯНАЛЬНАЙ САМАСВЯДОМАСЦІ Ў МОЛАДЗЕВЫМ АСЯРОДДЗІ, НЕЦЯРПІМАСЦІ ЭКСТРЭМІЗМУ, НАЦЫЗМУ І ЎСІХ ФОРМАЎ НАСІЛЛЯ**

Місевіч Валянціна Іосіфаўна, настаўнік беларускай мовы

*Матэрыял арыентаваны на праблемы выхавання грамадзянскасці, патрыятызму, нацыянальнай самасвядомасці, нецярпімасці насілля падрастаючага пакалення ў сучасных умовах. Ён скіроўвае ўвагу на тое, што*  *сёння дзяржаве патрэбны здаровыя, мужныя, смелыя, ініцыятыўныя, дысцыплінаваныя, граматныя людзі, якія былі б гатовы вучыцца, працаваць на яе карысць, а ў выпадку неабходнасці, стаць на яе абарону. Класны кіраўнік 11 педагагічнага класа дзяржаўнай установы адукацыі “Навучальна-педагагічны комплекс Варнянскі яслі-сад-сярэдняя школа” дзеляцца вопытам грамадзянска-патрыятычнага выхавання ў іх ўстанове, якое заснавана на павазе да сваёй краіны, да яе нацыянальных традыцый, гісторыі і   культуры, мовы, таму што без гэтага  нельга  выгадаваць годных грамадзян. Педагог падкрэслівае, што ў сучасных умовах, калі патрыятызм часта перарастае ў нацыяналізм, а на планеце распальваюцца новыя войны, асабліва ўзрастае адказнасць моладзі, дарослых за тое, каб перадаць падрастаючаму пакаленню дакладныя звесткі аб сваёй краіне, адказнасць за яе, жаданне берагчы і памнажаць нацыянальныя багацці сваімі ўчынкамі і добрасумленнай працай.*

І ганарымся ўсюды смела мы,

           Што выраслі на той зямлі,

  Якую клічуць Руссю Белай,

Што нашы тут дзяды жылі.

М.Шаўчонак

Адной з галоўных задач выхавання, абазначаных у Кодэксе Рэспублікі Беларусь аб адукацыі і Канцэпцыі бесперапыннага выхавання дзяцей і вучнёўскай моладзі ў Рэспубліцы Беларусь, з’яўляецца фарміраванне грамадзянскасці, патрыятызму і нацыянальнай самасвядомасці на аснове дзяржаўнай ідэалогіі.

Па-сапраўднаму моцнай можа быць толькі тая дзяржава, дзе жывуць адказныя грамадзяне, шчырыя патрыёты. І сённяшніх, і будучых педагогаў, палітыкаў, грамадскіх дзеячаў, інжынераў, урачоў цікавіць штодзённая дзейнасць асобы, яе творчасць, здольнасць даглядаць і ўпрыгожваць зямлю, каб яна сагравалася нашай пяшчотай і працай і не цягнула з нас сілы, а надавала магутныя імпульсы – глебу для новых здзяйсненняў.

         Будучае краіны залежыць ад таго, якая маральная аснова ў маладога пакалення. Неабходна, каб людзі рознага ўзросту актыўна ўдзельнічалі ў розных сферах жыццядзейнасці. Усё гэта магчыма толькі ў тым выпадку, калі асноўнымі сацыяльнымі каштоўнасцямі з’яўляюцца   грамадзянскасць і патрыятызм.

Дзеці – сацыяльна актыўная частка грамадства, якая ўдзельнічае ў меру сваіх магчымасцей у грамадскім жыцці. Ад таго, якія каштоўнасці будуць сфарміраваныя сёння, наколькі сучасныя школьнікі падрыхтуюцца да новага тыпу сацыяльных адносін, залежыць шлях развіцця нашага грамадства.

Любоў да сваёй зямлі, свайго народа, сваёй мовы, павага да нацыянальнай культуры, яе традыцый і звычаяў, гонар за айчынную гісторыю і народных герояў – гэта тыя патрыятычныя каштоўнасці, якія імкнуцца выхаваць, увесці ў свядомасць кожанага навучэнца ў нашай установе адукацыі. Мы ўпэўнены, што патрыятычнае выхаванне сучасных школьнікаў павінна стаць той сілай, якая яднае і дапамагае вырасціць пакаленне сапраўдных патрыётаў, якія любяць сваю Радзіму не на словах, а на справе. Таму работа са школьнікамі ў галіне фарміравання патрыятызму з’яўляецца актуальнай задачай для ўсіх нас. Фарміраванне пачуцця прыналежнасці да Айчыны, любові і адданасці да Радзімы, асабістая адказнасць перад ёй і за яе – вечныя каштоўнасці, значэнне якіх цяжка перавысіць [1].

У дзяржаўнай установе адукацыі «Навучальна-педагагічны комплекс Варнянскі яслі-сад-сярэдняя школа» ўвага надаецца выхаванню любові да роднага краю, павазе да гісторыі сваёй краіны; развіццю ў навучэнцаў гуманных пачуццяў і ўвагі да ветэранаў вайны і працы і аказанню ім дапамогі; фарміраванню ў маладых людзей маральна-псіхалагічнай падрыхтаванасці да выканання імі канстытуцыйнага абавязку па абароне Айчыны; выхаванню грамадзяніна і патрыёта, які ўвасабляе неабходнасць служэння свайму народу; чалавека, упэўненага ў неабходнасці актыўнага ўдзелу ў працоўнай і грамадскай дзейнасці.

Створана сістэма метадаў і прыёмаў, форм пазаўрочнай і ўрочнай работы, якія спрыяюць героіка-патрыятычнаму і грамадзянскаму выхаванню навучэнцаў: урокі мужнасці, віртуальныя экскурсіі, гістарычныя вечары, праца з музейнымі крыніцамі і экспанатамі, удзел у конкурсах патрыятычнага напрамку, напісанне навукова-даследчых работ, правядзенне віктарын да юбілейных дат, правядзенне піянерскіх акцый і акцый БРСМ “Ветэран жыве побач”, “Шчырае сэрца”, “Чыстая вёска”, “Дом без адзіноцтва”, арганізацыя шэфства над адзінокімі жыхарамі вёскі і інш.

Выхаваўчая работа у нашай школе, арыентаваная на грамадзянска-патрыятычнае выхаванне падлеткаў і моладзі, дае магчымасць адцягнуць іх ад негатыўнага ўздзеяння вуліцы і далучаць да грамадска-карыснай  дзейнасці, дапамагае фарміраваць прававую і духоўна-маральную культуру, грамадзянскую актыўнасць. У апошнія часы назіраецца рост колькасці выпадкаў праяўлення нецярпімасці, экстрэмізму і насілля ва ўсім свеце. Асобныя людзі і цэлыя групоўкі становяцца аб’ектамі насілля і жорсткасці толькі ў сілу іх этнічнай, рэлігійнай, нацыянальнай або іншай самабытнасці. Такія пагрозы выклікаюць трывогу і ў нас, і ў тых, хто стаіць на парозе выбару далейшага жыццёвага шляху. Упэўнена, што выхаванне цярпімасці павінна быць накіравана на процідзеянне ўплыву, які вядзе да страху і непрымання іншых. Яно павінна дапамагаць развіццю ў людзей пачуцця незалежнасці, крытычнага мыслення і этычнай культуры. Моўная, рэлігійная, культурная і этнічная разнастайнасць нашага свету з’яўляецца не падставай для ўзнікнення канфліктаў, а скарбам, які робіць наша грамадства, усіх нас багацейшымі. Толькі на аснове ўзнёслага пачуцця патрыятызму і нацыянальных святынь умацоўваецца любоў да Радзімы, з’яўляецца пачуццё адказнасці за яе незалежнасць, годнасць, захаванне матэрыяльных і духоўных каштоўнасцей, развіваецца годнасць асобы.

Адным з найважнейшых кампанентаў грамадзянска-патрыятычнага выхавання з'яўляецца паняцце грамадзянскага абавязку. Грамадзянскі абавязак - катэгорыя палітычнай этыкі, звязаная з абавязкамі асобы, сацыяльнай групы або пласта, народа ў канкрэтных сацыяльна-эканамічных і палітычных умовах [3, с. 33]. Кожны чалавек павінен сумленна выконваць свае абавязкі грамадзяніна, адказваць за свае дзеянні і ўчынкі і ведаць аб наступствах незаконных паводзін. Яшчэ Піфагор сказаў: “Не рабі нічога ганебнага ні ў прысутнасці іншых, ні ўпотай”.

Галоўным прынцыпам патрыятычнага выхавання ў сучасны момант павінна быць пазнанне і ўсведамленне кошту сваёй Малой Радзімы, месца, дзе ўбачылі сонца, зрабілі першыя крокі. Жыццё сцвярджае, што патрыятызм пачынаецца з роднага парога, з роднага куточка, з традыцый сваіх бацькоў, якія пераходзілі з аднаго пакалення ў другое, фарміравалі яго светапогляд, выхоўвалі ў ім грамадзянскасць. Гісторыю нельга пазнаваць толькі праз кнігі. З маленства прывіваецца патрыятызм чалавеку, а найперш у сям’і і ў школе, бо там пачынае фарміравацца светапогляд грамадзяніна. І як неабходна юнаму чалавеку з дня ў дзень адчуваць і разумець непаўторнасць тых мясцін, дзе ён нарадзіўся, дзе вымавіў першае слова, дзе ўпершыню адчуў водар той зямлі, якую называюць Радзімай! Гэтае пачуццё будзе жывіць яго на працягу ўсяго жыцця.

Сапраўды, сёння на моладзь уздзейнічае практычны, рацыянальны час, ствараючы дэфіцыт пачуццяў, культуры. Многія адарваліся ад народных традыцый, ад духоўнай спадчыны. Прыгадаем радкі Экзюперы, калі Маленькі Прынц спытаўся ў кветкі: “Дзе ж людзі?”. І пачуў у адказ: “Іх носіць ветрам. У іх няма каранёў…” Быць без каранёў, не памятаць пераемнасці пакаленняў, не адчуваць павагі да тых, хто жыў да нас,  да тых мясцін, дзе нарадзіліся і ўзраслі, не шанаваць і не несці ў сэрцы матчынай мовы – значыць быць безаблічным, не быць сапраўдным грамадзянінам. Народнае, мудрае, спадчыннае – вось што дапаможа маладым душам не проста быць відушчымі, а надзяляе іх неацэнным дарам прадбачання, духоўнасці, грамадзянскасці.

Нельга разлічваць на поспех, калі да работы ставіцца фармальна, калі работа будзе насіць эпізадычны характар, калі не будзе асабістай зацікаўленасці. Кожны вучань павінен мець не толькі яскрава акрэсленую мэту ў жыцці, але і адчуваць сябе запатрабаваным – быць патрыётам Бацькаўшчыны, быць грамадзянінам свайго краю. Выконваць пастаўленую задачу дапамагае пошукавая работа па вывучэнні роднага краю. Арганізацыя краязнаўчай работы – гэта і ёсць сродак для грамадзянска-патрыятычнага выхавання. Выкарыстанне мясцовага матэрыялу спрыяе выхаванню  чалавека з паважлівым стаўленнем да свайго роду, свайго “маленькага” краю.   Краязнаўчая работа – гэта ключ да поспеху, ключ да выхавання патрыятызму, ключ да выхавання грамадзяніна. Кожны ўрок і выхаваўчая гадзіна, на якіх выкарыстоўваецца мясцовы матэрыял, дае нам не толькі пэўную суму ведаў, але садзейнічае фарміраванню асобы, выхоўвае высокія маральныя якасці, дапамагае далучыцца да тых каранёў, якімі і цяпер жыве наш народ. Нас хвалююць нашы карані, мінулае, памяць пра сваіх продкаў, як тыя жылі, як працавалі. Ідэю пераемнай сувязі пакаленняў адлюстроўваем мы ў сваіх радаводах. Упэўнена таксама і ў тым, што зло добра пачувае сябе там, дзе людзі забываюць сваё мінулае, дзе людзі не дбаюць пра сённяшняе, дзе людзі не клапоцяцца пра будучае, не цікавяцца сваімі каранямі. А ў нас на Астравеччыне шмат мясцовага матэрыялу, які патрабуе вывучэння і даследавання. Таму і вядзецца намі даследчая работа па вывучэнні роднага краю, нашай маленькай Радзімы, у ходзе якой мы з кожным разам упэўніваемся, што Астравеччына – край з багатай гісторыяй, цудоўнымі знакавымі месцамі і таленавітымі, вядомымі ва ўсім свеце людзьмі. А колькі яшчэ цікавага вакол нас утойвае гісторыя нашай школы! Колькі цікавых адкрыццяў! Галоўнае – не быць абыякавымі да ўсяго, што побач.

  Мы ганарымся сваёй мовай. Такія мерапрыемствы, як “Мы – эрудыты”, свята “На беларускай зямлі – у роднай хаце”, гасцёўня “Кожны з нас прыпасае Радзімы куток, каб да старасці чэрпаць адтуль успаміны” і іншыя, з удзелам вядомых людзей нашага рэгіёну дазваляюць прыйсці  да высновы, што мова – душа народа. Гэта самая істотная прыкмета ў вызначэнні сутнасці нацыі. Таму і параўноўваем нашу мову з самай таямнічай часткаю натуры, такой таямнічаю, як Астравецкая зямля, якая не з кожным падзеліцца сваімі сакрэтамі, не кожнаму раскрые свае таямніцы. Але гэта цудоўная зямля! Хочацца зазначыць, што нашы школьнікі вельмі ахвотна спяваюць, танцуюць, знаёмяцца з мясцовымі абрадамі, актыўна ўдзельнічаюць у фестывалях беларускай народнай песні і танца. А ў гэтым вялікая заслуга нашых настаўнікаў беларускай мовы і літаратуры, кіраўнікоў фальклорна-этнаграфічнага калектыву «Спадчына». Нам пашчасціла быць неаднойчы пераможцамі раённых і абласных конкурсаў «Саракі», «Гуканне вясны», “Галасы гісторыі”, цікавых абрадаў нашай мясцовасці, такіх як «Упісы ў кавалеры», «Сватанне», «Рытуальнае купанне», «Адведзіны» і многія іншыя. Усяму гэтаму спрыяла актыўная краязнаўчая работа.

Усё гэта дае свой плён, даказвае, што мы – народ з багатай старажытнай культурай. Адказваючы на пытанне: ”Што такое патрыятызм?”, робім выснову – гэта павага да мінулага свайго краю, гонар за сучаснае і клопат аб будучым. Клопат аб тым, каб родная Беларусь на доўгія гады заставалася моцнай, квітнеючай дзяржавай.

Задача выхавання патрыятызму і грамадзянскасці была актуальнай і будзе актуальнай ва ўсе часы існавання сістэмы адукацыі, ва ўсе часы існавання  дзяржаўнасці. Менавіта яна дае магчымасць выкарыстання  для  сябе  і  краіны   гістарычнага   вопыту  народа, калі можна ўзяць з мінулага ўсё патрэбнае для вырашэння сённяшніх задач, калі можна забяспечыць сувязь пакаленняў і падтрымаць пераемнасць у захаванні гісторыка-культурных каштоўнасцей грамадства. Спачатку вучні павінны стаць сапраўднымі беларусамі, якія ведаюць родны край, яго мінулае і сённяшні стан. А  без апоры на свае карані, я ў гэтым упэўнена,  зрабіць гэта будзе немагчыма.

Патрыятызм – гэта адметная рыса нашага народа. Гэта высокае пачуццё знаходзіць сваё адлюстраванне ў шчырых народных песнях, казках і прыказках.  
У школе вучаць не проста ганарыцца сваёй Радзімай, але і праслаўляць яе сваімі высакароднымі ўчынкамі і высокімі дасягненнямі. Хутка мае адзінаццацікласнікі вырастуць і скончаць школу. Будуць жыць, працаваць і будаваць сваё жыццё самастойна. Я ўпэўнена, што яны будуць любіць сваю дзяржаву і праслаўляць яе. Менавіта на іх пакаленне ўскладзена гэта адказнае заданне.

Радзіма дае ўсё, каб дзеці раслі шчаслівымі. Цяпер настае час і моладзі зрабіць што-небудзь у адказ. Хай гімн нашай краіны гучыць на ўсіх алімпіядах. Няхай імёны нашых навукоўцаў будуць ўпісаны ў кнігу лаўрэатаў Нобелеўскай прэміі. Хочацца, каб ні адна важная палітычная падзея ў свеце не праходзіла без удзелу нашай Радзімы. Таму што мы ўсе сапраўды любім сваю краіну і ад усёй душы жадаем, каб яна квітнела.

Патрыётамі называюць сябе многія, але на самой справе не ўсе такімі з’яўляюцца. Адзін мой знаёмы гаварыў: “Хачу атрымаць адукацыю і паехаць за мяжу, бо тут заробак невялікі. Калі наступяць добрыя часы – вярнуся”.  
Але хто будзе паляпшаць дабрабыт у нашым грамадстве, як не мы самі? Сапраўдны патрыёт не пакіне Радзіму нават у горшыя часы, лічачы сваім абавязкам аддаць свае здольнасці, сілы, веды дзеля працвітання сваёй зямлі і сваіх суайчыннікаў. Яго не прывабяць добрыя ўмовы за мяжой, ён будзе імкнуцца да таго, каб стварыць іх на сваёй Радзіме.

Але ж і проста жыць у роднай краіне – яшчэ не патрыятызм. Трэба вучыцца, цікавіцца гісторыяй Радзімы, яе культурай, традыцыямі і звычаямі. Недастаткова чытаць толькі школьныя творы на беларускай мове. Трэба знаёміцца з іншымі, каб глыбей пазнаць свой народ. Некаторыя падлеткі саромеюцца прызнацца, што ім падабаецца нейкая песня на беларускай мове, што яны глядзелі “Славянскі базар” па тэлевізары. Лічыцца, што любіць беларускае не зусім прэстыжна. Пра які тут патрыятызм можна казаць! А ў школе? На ўроках гісторыі, а то і беларускай літаратуры некаторыя з вучняў прасяць дазволу пераказваць змест параграфа ці твора па-руску, спасылаючыся на тое, што ў іх дрэнна атрымліваецца гаварыць па-беларуску. Але як жа тады можна вывучыць родную мову?  
 Вядома, што быць патрыётам – значыць, захапляцца і любіць родную прыроду. Але гэтага недастаткова. Бо не рэдкасць, калі на словах людзі сцвярджаюць, што любяць прыроду, а праз хвілінку кідаюць на зямлю абгорткі з-пад цукеркі ці марожанага і шмат чаго яшчэ. Такім ілжывым “патрыётам” няма справы да таго, што за ўборку прыходзіцца разлічвацца грашыма з дзяржаўнага бюджэту. Тымі самымі, якіх іншым часам не хапае на новую мэблю ў школе, дапамогу пажылым ці інвалідам, падтрымку таленавітых дзяцей…

Сапраўдны патрыёт шчыра любіць родную зямлю, але не кідаецца з кулакамі даказваць, што яна – лепшая ў свеце. Гэта перакананне жыве ў яго сэрцы. Пры гэтым ён усведамляе, што ў кожнага чалавека – свая Радзіма, свой куточак зямлі, які ён лічыць найдаражэйшым і наймілейшым. Патрыёт – гэта інтэрнацыяліст у самым шырокім разуменні гэтага слова, які, аднак, пры любым знаёмстве з гонарам скажа: “Я – беларус, і мая Радзіма завецца Беларуссю!..”

Спіс выкарыстаных крыніц

1. Барчук, А.Л., Грудзінскі, Л.М Грамадзянскае выхаванне школьнікаў - Мінск: Адукацыя і выхаванне, 2004.
2. Вішнеўская Л.В. Грамадзянская актыўнасць як састаўляючая грамадзянскага выхавання. / Л.В. Вішнеўская. - Мн., 2006. 80 с.
3. Казівец Л.А. Тэорыя і практыка грамадзянскага выхавання навучэнцаў. /Л.А.Казівец, Е.Ю. Крыкала. - Мн., 2005. 143 с.

4. Макаранка А.С. Выхаванне грамадзяніна. / А.С. Макаранка. - М., 1988.